
תקציר
רקע: רק מעט תוכניות התערבות קודמות שעסקו בבריאות האם והילד פותחו כדי להשתלב בשירות לבריאות הילד במדינה בה השירות חינם, התנדבותי ומשמש את מרבית האוכלוסייה הזכאית לו. המחקר מציג את התהליך והשלבים המכריעים בפיתוח תוכנית "אמהות חדשות".
שיטה: מחקר פורמטיבי (מעצב) שנעזר בשיטה מעורבת ומאפשר לנו לקבל נתונים משלל מקורות. סקירה מקיפה מספקת מידע על תוכניות ומחקרי התערבות מוקדמת ומבהיר אלמנטים חשובים במסגור התוכנית החדשה. ראיונות עם מודיעי מפתח וקבוצות מיקוד מציעים תובנות לגבי האתגרים הקיימים, התפיסות, מבני הכוח שזוהו ורפלקסיות שרלבנטיות למסגרת שזוהתה, ובכך מבטיחים את המעורבות של המשתמש בכל השלבים. פגישות חודשיות עם קבוצת המיזם אפשרו לולאות משוב עבור הנתונים והבטיחו את התקדמות התוכנית.
תוצאות: תוכנית "אמהות חדשות" נוצרה על פי תיאוריה סלוטוגנית (Salutogenic – גישה שמסתמכת על גורמים שתומכים בבריאות וברווחה במקום בגורמים שהם סיבות למחלה [פתוגניות]) שמדגישה עמידות ונקודות חוזק. אחיות בריאות הציבור בשירות הקיים של בריאות הילד אמורות להציע לכל האמהות החדשות ביקורי בית החל משבוע 28 להריון ועד הגיע הילד לגיל שנתיים, בלוויית ראיון לגבי מוטיבציה ותקשורת אמפאתית כשיטות להדרכת האמהות, לעזור להן לזהות את נקודות החוזק שלהן ומקורותיהן, ולספק תמיכה ומידע.
מסקנות: שימוש במחקר פורמטיבי כשיטה מעורבת מבטיח הכללה של מידע מפורט מריבוי מקורות בעת פיתוח תוכניות להתערבות מוקדמת. השיטה הבטיחה את ההלימה של התוכנית הן מבחינה תרבותית והן ברמת המערכת, תוך שילוב אלמנטים חדשים בשירות הקיים.
רקע
מבחינה היסטורית החברה בנורווגיה הייתה הומוגנית אך במהלך העשור האחרון ההגירה הגדולה יצרה חברה מורכבת עם מהגרים מ-200 מדינות וכתוצאה מכך נוצרה חברה שמאתגרת את שירותי הבריאות והשירותים הסוציאליים ומקדמת שינוי ארגוני ופעולה. אסטרטגיות חדשות והנחיות בניירות לבנים (הצעות ממשלתיות) מהעת האחרונה שכוונו לרשויות שאחראיות לניהול שירותי בריאות ראשוניים (PHC) התמקדו בהדגשת קידום הבריאות המוקדמת ומניעת סיכונים, במיוחד בכל הקשור לילדים ובני נוער בגלל אי-שוויונות חברתית גדולה במצבם הבריאותי.
במחוז סטובנר, אחד מ-15 המחוזות של אוסלו, הנתונים הסטטיסטיים מ-2016 מדאיגים במיוחד. מחוז זה, בו 55% מהדיירים היו מהגרים או ילדים עם הורים ממוצא שאינו מערבי, היה בעל שיעור העוני של ילדים הגבוה ביותר בנורווגיה, כאשר כמעט כל ילד שלישי גדל במשק בית עני בהשוואה לכל ילד עשירי בשנת 2000. כל תלמיד שלישי נשר מתיכון וכל רביעי מעל גיל 20 היה בעל השכלה יסודית בלבד. בנוסף בעשור האחרון נמצא גידול תלול בשימוש בשירותים משניים, במיוחד ב 'שירות לרווחת הילד' (CWS). לשירות זה יש מחויבות סטטוטורית להבטיח שילדים ובני נוער במצבים שיכולים להזיק לבריאותם והתפתחותם יקבלו את הסיוע והטיפול הנדרשים.
לפני 4 שנים, מנהלי מחוז סטובנר הזמינו את עמיתיהם בתחום הבריאות וחוקרים לסדרות של פגישות להעלאת רעיונות וקבלת עצות כיצד להתאים הן את הדרישות המצטברות בשירותים הסוציאליים והן את ההנחיות למדיניות לאומית חדשה. הפגישה הראשונה קראה לזיהוי פתרונות חדשניים לצמצום יורד של אמצעים משניים ויקרים ארוכי-טווח, כמו CWS. השאיפה הייתה לעגן יוזמות חדשות ב 'שירותים לבריאות הילד' (CHS). גוף זה נוסד לפי החוק כרכיב ארגוני מרכזי של ה- PHC בנורווגיה. מטרתו העיקרית היא להבטיח סף נמוך ונגיש ושירותי בריאות חינמיים עבור נשים בהיריון, ילדים ובני נוער מתחת לגיל 20, שמתמקדים בקידום הבריאות ומניעת סיכונים. השירות מנוהל ע"י 'אחיות בריאות הציבור' (PHNs), מיילדות ורופאי משפחה ומשמש בכל נורווגיה 98% מהאוכלוסייה הזכאית לו. במהלך ההיריון, מיילדות מציעות לנשים 9 בדיקות בריאות החל מהשבוע השמיני להיריון. מהלידה ועד גיל 4 ניתנות לילדים 14 בדיקות בריאות רוטיניות ע"י האחיות והרופאים. השירות מסתיים עם הגיע הילד לכיתה יב'. המטרה העיקרית היא להבטיח התפתחות תקינה ומסלול צמיחה תקין של הילדים, ומתן הכוונה להורים.
תוכנית חדשה חייבת להיות מקובלת ע"י משתמשי ה- CHS, לקבל תמיכה מ- PHNs ולהיות משולבת במבנה ה-CHS הנורווגי הנוכחי. הנחיות פוליטיות חדשות חייבו מעורבות של המשתמש, ולכן התהליך דרש להבטיח השתתפות של המשתמשים גם ב- CHS וגם ב- PHNs. לעתים קרובות משתמשים מעורבים בהערכות, אך אין זה נהוג בעת פיתוח של שירות חדש. המטרה קצרת הטווח של התוכנית הייתה לפתח פיילוט של ביקור בית המשולב ב-CHS הקיים, וצמצום ארוך טווח של השימוש בהתערבויות משניות כמו CWS. מטרת המחקר הנוכחי הייתה לפתח תוכנית להתערבות מוקדמת לשם שילובה ב-CHS הקיים.
שיטות
מחקר ההיתכנות הבהיר את המקובלות והעניין שבתוכנית ביקורי הבית במחוז. במקום לכפות גישה קבועה מראש, בחרנו במחקר פורמטיבי בו הנתונים התקבלו מריבוי מקורות ואפשרו ניתוח, זיהוי והבהרה של אלמנטים ופרספקטיבות מרכזיים, חיוניים וברי-יישום ככל שאלה הופיעו. מבנה זה אפשר זיהוי של היבטים רלבנטיים הקשורים לשוויון וצדק ב-CHS. התפקיד העיקרי של מחקר פורמטיבי הוא להבטיח את הולמות התוכנית מבחינה תרבותית ודמוגרפית. סוג זה של מחקר יושם על מגוון התערבויות קליניות, בית ספריות, קהילתיות ואוכלוסייתיות וערכו מתועד בספרות והודגש ע"י המועצה למחקר רפואי. על בסיס תהליך המחקר הפורמטיבי הנשנה, פיתחנו מעגל שמורכב מ-5 שלבים (איור 1).
התהליך הוא ספיראלה שממשיכה לצמוח, לא מסתיימת לעולם בבסיסה ההתחלתי אלא מתפתחת כל הזמן. התהליך קיבל השראה מתיאוריית Gadamer של מעגל הרמנויטי (פרשני), שמתאר את תהליך האבחנות המבינות והמפרשות ואת  הטקסטים. התיאוריה טוענת שאף אבחנה או תיאור אינם חופשיים מהשפעות ניסיוננו, הנחותינו המוקדמות ומהקרנה של ערכי וציפיות המאבחן. ולכן הערכה פורמטיבית חייבת להיות שיטתית ולהסתמך בפועל על הידע והחוויות של משתתפים שונים (איור 2).
איסוף נתונים
סקירת היקף: - סקירות היקף של התערבויות ביתיות והשימוש במחקר משתף בעת פיתוח התערבויות מוקדמות הצליחו לזהות ידע קיים, אסטרטגיות והשפעה. הסקירות זיהו תוכניות רלבנטיות אך עם אלמנטים שאינם מתאימים למחוז סטובנר בגלל הבדלים תרבותיים וארגוניים, הבדלים בתוצאות הנדרשות, קבוצות היעד או מערכי המסגור. הסקירות התמקדו בתוכניות קיימות ובדוקות, תיאוריית תוכנית, גישה, תוצאות ושיטות. בניסיון לענות על ה ,מה, ,מדוע, וכיצד בתוך המסורות הישנות, צמצמנו את החיפוש להתערבויות שנערכו בגיל הרך תוך שימוש בביקורי בית שכוונו לקידום בריאות האם והילד. חיפשנו גם ספרות נוספת שמתארת פיתוח שירותים חדשים בשירות הקיים. במאמר הנוכחי אנו מציגים רק את הנתונים שזיהתה קבוצת המיזם כרלבנטיים לפיתוח תוכנית חדשה. בנוסף, נבדקו גם שורה של מסמכים, לרבות ניירות לבנים, נורווגיים, מסמכי רגולציה ומדיניות כדי להבין ולהבהיר את המחויבויות והרגולציות המשפיעות על שירות CHS. באמצעות המונחים 'התערבות מוקדמת', 'טיפול', 'אם וילד' ו- 'ביקורי בית' ערכנו חיפוש במאגרי Pubmed, Cochrane EMBASE. איור 3 מכיל את אסטרטגיית החיפוש ההתחלתית. מחקרים על תוכניות התערבות מוקדמת מבוססות ראיות היוו מסגרת או גישה, והיעדרן הניע חיפושים נרחבים באתרי התוכניות.
הסקירה חקרה את החלופות בתוך המחקרים לשם הבהרת אופני היישום של התוכנית החדשה. לא כללנו מחקרים עם מיקוד ספציפי כמו משקל-יתר, מחלות ספציפיות או ילדים מעל גיל שנתיים.
סקירת ההיקף זיהתה 26 מחקרי התערבות מוקדמת מארה"ב, אוסטרליה, קנדה, בריטניה, ניו-זילנד, גרמניה ושוודיה. מרבית המחקרים בדקו תוכניות התערבות מבוססות-ראיות בעוד אחרים תוארו כמיזמים.
משתתפים:- קבוצת המיזם הורכבה ממנהלנים בכירים מ-CHS, קצין הרפואה הראשי של המחוז וסגנו, פרופסור ויועץ מאוניברסיטת אוסלו ומתאם תוכנית. 3 PHNs מה-CHS המחוזי היו מעורבות בפועל דרך פגישות קבועות ועבדו באופן הדוק עם קבוצת המיזם. בנוסף, 18 אמהות שנבחרו באקראי והשתמשו ב-CHS המחוזיים השתתפו בראיונות של קבוצות המיקוד.
פגישות תהליך:- קבוצת המיזם נפגשה אחת לחודש ובפגישות הובהרו הידע, החוויות, נקודות המבט ופערי הידע של המשתתפים באמצעות שלבי התהליך (איור 1). הנחות ומסקנות קודמות נבדקו מחדש כשאלות חדשות. הפגישות הסתיימו ע"י הסמכה וחלוקת תחומי אחריות למטלות וזיהוי הצעדים הבאים של פיתוח התוכנית, שתועדו בפרטי פרוטוקול התהליך הכתובים. התיאור של התוכנית הראשונית המשיך להתפתח באמצעות מעגל מחקר פורמטיבי.
איסוף נתונים איכותניים על השתתפות המשתמש:- כחלק חיוני של המחקר הפורמטיבי, קבוצות מיקוד וראיונות עם מודיעי מפתח מבטיחים את המעורבות של המשתמש בכל שלבי התהליך ומסייעים בהגדרת האפיונים וההקשר של קבוצות היעד במערך הספציפי. תהליך איכותני זה תומך במעגל הפרשני ומאפשר ליצור הבנה ותובנה של משמעויות שונות ופירושן. במחקר הנוכחי נערכו ראיונות גם עם מודיעי מפתח וגם עם קבוצות מיקוד. הראיונות עם מודיעים נערכו ביחד עם חברי קבוצת המיזם וראיונות עם קבוצות מיקוד נערכו ביחד עם שלוש PHNs. הראיונות נמשכו שעה והבהירו נורמות תרבותיות וחברתיות, חוויות וחלופות שחשובות לפיתוח התוכנית. נערכו 5 פגישות של קבוצות מיקוד שנמשכו שעה וחצי כל אחת וכללו 18 אמהות שהשתמשו ב-CHS המחוזי. נחקרו דעות הקבוצה ונורמות הקהילה, הניסיון עם ה-CHS והפרספקטיבות הקשורות להורות וטיפול בתינוקות. כל זה סיפק תובנה מעמיקה על התנהגויות והרגלים. כל הראיונות וקבוצות המיקוד הובלו ע"י מגשר ומשקיף ונערכו ב-CHS המחוזי.
ניתוח נתונים:- ראיונות וקבוצות מיקוד הוקלטו, תומללו ונותחו. ביחד עם פרטי הפרוטוקולים הם נותחו באמצעות עיבוי טקסט סיסטמטי – אסטרטגיית ניתוח חקרני ותיאורי ב- 4 שלבים: (1) רושם כללי – מכאוס לנושאים; (2) זיהוי ומיון יחידות משמעות – מנושאים לקודים; (3) עיבוי – מקודים למשמעות; (4) שילוב – מעיבוי לתיאורים ומושגים. תוכנת Nvivo 10 שימשה לניתוח נתונים איכותני.
תוצאות
הנחות בסיס לתוכנית חדשה:- קבוצת המיזם הייתה מעוניינת בהתערבות אוניברסאלית כדי להימנע מסטיגמות ולהבין את הצרכים של אמהות אינדיבידואליות ללא זיהוי ראשוני כנתונות בסיכון גבוה. כמו כן ההתערבות הייתה אמורה להיות מיושמת ב-CHS הקיים. המטרה הייתה להציע לכל האמהות החדשות שירותים נוספים ע"י PHNs ולבסס יחסי אמון ותמיכה. ההנחה הייתה שאם האמהות תקבלנה עזרה נוספת ותמיכה בעת לידת הילד הראשון, האסטרטגיות שתפתחנה, התובנות, הידע וההרגלים יתמידו ככל הנראה עם בואו של הילד הבא. ההצעה הייתה להשתמש בביקורי הבית כשיטת העברה והונח כי איזון הכוחות ביחסים בין אם לאחות יקבל כיוון חיובי כאשר האחות היא אורחת בבית האם. בתוכנית הממשלתית הנורווגית, האחיות ביקרו הורים פעם אחת בשבועיים הראשונים לאחר הלידה כך שהכירו את מערך ביקורי הבית. הרכיב הראשון שנדון היה איזו תיאוריית תוכנית תלכוד בצורה הטובה ביותר את ה-CHS הנורווגי תוך שמירה על גישה אוניברסאלית. קבוצת המיזם רצתה להתמקד במהלך הביקורים בחוזקות והזדמנויות בתוך המשפחה וסביבתה ולכן,  היה על התיאוריה לתמוך באסטרטגיה כזו.
תיאוריית התוכנית:- סקירת ההיקף זיהתה אלמנטי מפתח חשובים של תוכניות התערבות מוקדמת והדגישה את הצורך בבסיס תיאורטי. קבוצת המיזם חשבה שהתיאוריה שמשקפת את המיקוד הרצוי היא התיאוריה הסלוטוגנית – תיאוריה של אנטונובסקי שטוענת שהאופן בו אנשים רואים את חייהם משפיע על בריאותם. אנשים שרואים את חייהם באופן חיובי יעברו מצבים מלחיצים טוב יותר ולכן הצליחו לשפר את בריאותם. מונח זה נקרא אצלו "תחושת לכידות" או SOC, שדרכו לא המשאבים האישיים עצמם חשובים אלא היכולת להשתמש בהם. משאבים אלה מתוארים כמשאבי חוסן כללי (GRR) והם אבן הפינה בפיתוח של SOC חזק. הם יכולים להיות גנטיים ומבניים, פסיכולוגיים, תרבותיים, רוחניים ו/או חומריים, וכולם יכולים למנוע סיכון ולקדם בריאות. בהתאם לגישה האוניברסאלית הנורווגית ב- CHS לכל המשפחות מוצע אותו שירות ללא קשר לגורמי הסיכון שלהם. הגישה האוניברסאלית תיתמך ע"י הכללת התיאוריה הסלוטוגנית שמדגישה חוסן וחוזקות ולא מגרעות אפשריות.
אחיות בריאות הציבור:- לאחר מכן היה צריך לקבוע אם התיאוריה תואמת את האופן בו ה- PHNs רואות את עבודתן. סלוטוגנזיס לא היה חדש להן ואחת מהן תיארה כיצד אופן עבודתה משקף את התיאוריה הסלוטוגנית:
לעתים עלינו לסגור עניינים ולומר: "עזבו את זה". לאחר מכן עלינו לחשוב: אוקיי, בואו נתמקד עתה בדברים שהאם עצמה חושבת שהיא מסוגלת לעשות.
האחיות הכירו בחשיבות התמיכה באמהות. הן תיארו כיצד יכולת ניהול וארגון הייתה חשובה להורים שפגשו וניסו לאתר, לתמוך ולהתמקד בחוזקות הוריות. 
האינדיבידואלים, זה מה שחשוב. זוהי הדילמה האמיתית ב- CHS. אנחנו יושבות שם ויודעות מהו הכלל, עלינו להתאים עצמנו לפרט.
מבנה כוח שלילי יכול להיווצר אם ה- CHS מתייחס באופן זהה לכל המשתמשים, מבלי להתאים עצמו לכל יחיד. ע"י השימוש בביקורי בית כשיטת התערבות, האחיות תפגושנה את המשפחות בביתן ותספקנה להן פרספקטיבה שונה על חוזקות המשפחה וחוסנה, דרך המערך האישי שמשתקף בביתן.
נקודת המבט של האמהות:- אחת האמהות בקבוצת המיקוד סיפרה כיצד הבינה זאת בעצמה ותיארה שיטה פרשנית יותר, שחיזקה את בטחונה העצמי:
אתם כאן ללמוד מהטעויות שלכם...אז זה מה שאני יודעת על עצמי. אני יודעת שהאמון שלי בעצמי גובר כאשר אני מצליחה ל...כן, ללמוד בעצמי (אם בקבוצת מיקוד).
האמהות שיתפו בחוויותיהן על האופן בו האחיות לעתים הציפו אותן בעצות לגבי שיפור כישורי ההורות. לעתים זה הרגיש פולשני, אך הכבוד שרחשו לסמכות האחיות וכוחן מנע מהן להגיב. גישה כזו תסתור את האוניברסאליות ותביא לסף שירות נמוך של ה- CHS הנורווגי ואת התיאוריה הסלוטוגנית שמדגישה את חשיבות ראיית העולם בהשפעה על הבריאות.  
האחיות ראו עצמן כנשות מקצוע שיכולות לספק הדרכה ותמיכה; האמהות רצו להגיע למסוגלות להציב אג'נדה ובו בזמן להיות עם סיכוי לקבל עזרה לפי הצורך. כל זה היה בהתאם לתיאוריה הסלוטוגנית. בנוסף, האחיות חוו כיצד גם הורים עם תפקוד טוב לכאורה זקוקים לעתים לתמיכה נוספת, בניגוד לתוכנית שמכוונת רק למשפחות בסיכון גבוה. לפיכך, תוכנית המבוססת על זיהוי סיכון גבוה תהייה תכנית פתוגנית. מאחר ו "אמהות חדשות" הייתה אמורה להיות אוניברסאלית, התיאוריה הסלוטוגנית תתאר טוב יותר את הכוונות, המיקוד והחזון של תוכנית ההתערבות.
גישה או מודל התערובת:- חלק ממחקרי סקירת ההיקף תיארו את גישות ההתערבות שלהם או את מודל ההתערבות כ "תוכנית לפעולה מעשית", "שלבים של מודל שינוי", "גישת למידה חברתית", "ללמוד כיצד לתקשר", "מעגל למידה", "ייעוץ הורי", ראיון מוטיבציוני" ו "גישה המבוססת על חוזק". מחקרים אחרים תיארו את גישות הטיפול. כשיטה ללכידת העניין של האמהות ויצירת מגע, קבוצת המיזם החליטה כי האחיות תעגנה את ההתערבות בשיטות וטכניקות כמו ראיון מוטיבציוני ותקשורת אוהדת, מאחר ושיטות אלה היו מוכרות ל-CHS הנורווגי ומתועדות. הכשרה נוספת תינתן לפי הנדרש. כתוכנית התערבות מוקדמת היה חשוב להגדיר את נקודת הגיוס הטובה ביותר ואת משך התוכנית כדי להשיג תוצאות.
מיקוד בהתערבות מוקדמת:- במהלך השנים הראשונות של חיי הילד מתרחשים השינויים ההתפתחותיים המהירים והמשמעותיים ביותר. בלב קידום הבריאות ומניעת הסיכון המכוונים לילדים, עומד המושג של התערבות מוקדמת. ע"י תמיכה במשפחות דרך התערבויות מוקדמות, ניתן למנוע תוצאות שליליות ולקדם התפתחות חיובית קצרת וארוכת טווח. ההנחה היא שעל ידי הערכה של צורכי וחוזקות המשפחה והילד, מתן תמיכה ושירות מותאמים ישפר את תוצאות הילד והמשפחה.
משך התוכנית:-  ה- PHNs ב-CHS הנורווגי התמקד במשפחות דרך פרספקטיבה וגישה אוניברסאליות, אך המטלות הנדרשות לוקחות זמן והאחיות הכירו בצורך להתערבות מוקדמת:
אם אתה לא שם בהתחלה, כאשר נוצרים הדפוסים, אתה יכול רק להטליא ולתקן. מרביתם לומדים תוך כדי מעצמם, ואז יש גם מי שהם פחות או יותר עדים מקריים לחיים שלהם עצמם, כיצד ישתלטו על תפקיד זה?  אם היה לנו בסיס ידע ומעקב אני חושבת שהיינו יכולים ליצור יסודות שאנשים היו יכולים להביא איתם גם לילד הבא."
אך אין זה מספיק להכיר בכך. המשתמשים ב- CHS, המשפחות, חייבות להכיר בצורך בסיוע.
לא חשבתי שאהפוך...תמיד ראיתי בעצמי אדם חזק שיודע כיצד לטפל בדברים. ואז הגיעה ההנקה, התחושה של היותי חלשה כאם, או משהו כזה. הפעם הראשונה שהיה לה את סילון החלב. ידעתי שאני צריכה לצפות לזה אך אותה הרגשה אז, אני לא מסוגלת להניק את ילדי; שאני אם איומה.
האמהות גם דיברו על תחושות אי הביטחון שליוו את הגעתו של הילד הראשון, אי הידיעה  של עצמן והצורך במישהו לדבר איתו, כדי לשפר את תחושתן.
לא ידעתי שיגיעו כל התחושות הללו, החוויות המוזרות והחדשות האלה. את רוצה לבכות, את רוצה לדבר עם מישהו.
על סמך סקירת ההיקף, קבוצת המיזם החליטה להתמקד בשנתיים הראשונות לחיי הילד. התוכניות המאותרות דיווחו על ירידה בימי האשפוז של תינוקות, ירידה במספר ההריונות העוקבים, בהתעללות והזנחה, בשימוש בשירותי הרווחה ובהתנהגות פלילית; בהתנהגות אנטי-חברתית חמורה, בהתקשרות לא בטוחה וביצירת יחסי האמון ופיתוח כישורי הורות בביקורי הבית. כאשר האחיות הצליחו להכיר את ההורים במהלך ההיריון הדבר סייע ביצירת יחסים יציבים והיווה תשתית לשיתוף פעולה עם תוצאות חיוביות לטווח הקצר והארוך.
התאמת התוכנית למערכת ה-CHS :- כדי להעניק תמיכה מעבר ללוח הזמנים של הפגישות במרפאות ה- CHS, האחיות תיארו כיצד היעדר משאבים וההנחיות הנורווגיות החדשות שתבעו שירותים נוספים אילצו אותם להציב סדר עדיפויות. הייתה תחושה שהכול קשה מבחינה מוסרית כאשר יש צורך בסדר עדיפויות בין ביצוע ביקורי חובה רגולטורים במרפאות לבין היותן גמישות ופתיחות עם משפחות שזקוקות לשירות משלים. הן אמרו שתוכנית נוספת תזדקק למשאבים מוגברים. אחת הנקודות החשובות הייתה שהתוכנית החדשה לא חייבה כל קורסים ארוכי טווח נוספים או הכשרות כלשהן עבור האחיות וניתן היה ליישם אותה בכל CHS באמצעות אחות מוסמכת רגילה.
ביקורי בית כמערכי התערבות: - ביקורי הבית סיפקו למבקרת הבנה טובה יותר של המשפחות דרך הסביבה בה חיו ויצרו הבנה של צורכי המשפחות. קבוצת המיזם דנה בשאלה כיצד מערכי הבית יתרמו לקבלת תובנות ויתנו לאחיות הבנה מעמיקה יותר של המשפחה. וחשוב מכך, קבוצת המיזם הייתה צריכה לדעת כיצד התייחסו המשתמשים בשירותי CHS לביקורי הבית. אם האמהות לא תאהבנה את הרעיון של ביקורי בית קבועים ייווצר הצורך לשנות את מערכי התוכנית. בתוך ה-CHS הנורווגי מומלץ על ביקור בית אחד שבועיים לאחר הלידה לכל התינוקות. מרבית אמהות קבוצת המיקוד חוו ביקור בית אחד והשוו אותו עם ביקורים במרפאות ה-CHS.
הייתי פתוחה יותר לאחות, כאשר דיברתי איתה בבית מאשר ללכת ל-CHS בתחושה ש 'החלטתי היום מה לעשות ועל מה לדבר.' זה בדיוק מה שאת רוצה היום באופן כלשהו, והייתי אומרת שזה לא תקשורת טבעית או שיחה טבעית. אני לא מרגישה שהשיחה נינוחה משום שאני רק עונה על השאלות שלה... אך אם הייתי מקבלת ביקור בית, זה כאילו השיחה הפכה הרבה יותר זורמת.
האחיות תיארו כיצד עריכת ביקורי הבית שינתה את תפיסתן את האמהות לאחר שקיבלו תובנות על עולמן.
את מגיע לבית והביקור מתרחש בחדר קטן בו האם חיה עם וילונות מוסטים במיטה כפולה. הייתי בביקורי בית כאלה פעמים רבות. ואחר כך...אין שום חדר מגורים, זה העולם הקטן שלה. ואז את מבינה יותר...מה...למה.,
אחת האחיות תיארה ביקורי בית בעזרת האנלוגיה "תמונה מספרת יותר מאלף מילים", שמאפשרת להן לדבר עם האמהות בתנאים שלהן, ודבר זה משפיע על מבנה הכוח ביניהן.
אני חושבת על כוח, שינוי בכוח. רבות  מהאחיות לא מודעות לכוח שבידיהן, יושבות מאחורי שולחן במשרד עם הדלת סגורה...אני חושבת שבבית של אחרים האיזון משתנה אוטומטית. אתה נכנס לתפקיד אחר. דבר זה גם משנה את האיזון. (אחות)
מעורבות משתמש מתמשכת:- קבוצת המיזם אמרו שמעורבות המשתמשים והצוות ב-CHS צריכה להיות על בסיס מתמשך כדי לאפשר את הבדיקה המעמיקה של התקדמות התוכנית אל מול המציאות ולהבטיח את התאמתה מבחינה תרבותית וארגונית. דבר זה מוביל לאלמנט הסופי: ניטור והערכה של תהליך ההתפתחות. אלה הם שני כלים חשובים שעוזרים לוודא שהפעילויות מיושמות כמתוכנן ולבדוק אם הושגו התוצאות הרצויות. היה חשוב שהתהליך והפיתוח של המיזם יהיו תהליך פרשני וחי בו השינויים יתבצעו לאורך זמן על סמך ידע חדש וניטור המיזם.
התוכנית "אמהות חדשות" :- התוצאה הייתה תוכנית "אמהות חדשות", תכנית התערבות מוקדמת עבור אמהות חדשות במחוז סטובנר. אם תוכנית ההתערבות הייתה מגייסת אמהות על סמך גורמי סיכון בלבד, הסיכוי שאמהות תחושנה כבעלות סטיגמה היה גדל. "אמהות חדשות" מבוססת על תיאוריה סלוטוגנית שמצמצמת את הסטיגמות על ההשתתפות ע"י התמקדות בחוסן ובחוזקות ומשתמשת בגישה אוניברסאלית. התוכנית תעוגן ב-CHS ותינתן ע"י אחיות בביקורי בית. ביקורי בית כשיטת התערבות עשויים ליצור מבנה כוח שוויוני יותר בין האחיות למשפחות. האחיות תיישמנה MI ותקשורת אוהדת כשיטות ליצירת חיבור עם האמהות. אמהות חדשות שתשתמשנה ב-CHS לפני הלידה, תגוייסנה ויוצע להן ביקור בית ע"י אחות אישית שתלווה את המשפחה המצפה בביקורי בית נוספים מההיריון ועד לגיל שנתיים. אותה אחות תהיה אחראית למתן ביקורים סטטוטוריים ב-CHS. תפקידה הוא לתמוך באמהות, לעזור להן לזהות את ה- SOCs שלהן ואת ה-GRRs ולתת להן אופציות שמאפשרות לבחור מתוך שיקול מעמיק וליהנות מבריאות המשפחה לטווח הקצר והארוך. ע"י ביסוס יחסי אמון בשלב מוקדם, הכוונה והתקווה הם שהאחיות תוכלנה לשרת ולתמוך במשפחה לכל אורך ההיריון ועד לגיל שנתיים.
דיון
באמצעות מחקר פורמטיבי וגישה משתפת פיתחנו תוכנית התערבות שמשרתת אוכלוסייה מגוונת אתנית לשם שילוב ב-CHS הנורווגי. מעגל המחקר הפורמטיבי דומה למעגל פרשני. כל צעד של מעגל המחקר מספק מידע חדש ומעניק לקבוצת המיזם תובנות לגבי פרספקטיבות רלבנטיות ושונות. כל זה תואם לאופן בו מעגל פרשני מספק הבנה מעמיקה של חלקי השלם השונים תוך התייחסות לשלם. פיתוח האלמנטים המרכזיים של התוכנית הפיק תועלת מהכללת מעגל המחקר הפורמטיבי בתוכנית המחקר. על ידי שימוש במספר מקורות נתונים ומידע ושיתוף המשתמש ברמות רבות לפני קבלת ההחלטה, ניתן היה לטעון שההשפעה של המפתחים מוגבלת למדי. אך אי אפשר להניח שתוכנית זו פותחה חופשייה מכל פרשנות ולא הושפעה מערכים אישיים, חוויות או הקרנות של ערכים ואמונות וכל זה תואם למעגל הפרשני בו ערכים חוויות והקרנות מתוארים כמניעים לקבלת ידע. 
סקירת ההיקף זיהתה מחקרים ממדינות שאין בהן סף נמוך של CHS חינם ושעסקו באמהות חדשות בסיכון גבוה. כאשר מכוונים לתוכנית חדשה שמשלבת שירות אוניברסאלי קיים במדינה בהיש זכאות ל- 98% מהאוכלוסייה, דבר זה סותר את עקרון הגישה האוניברסאלית והשוויונית. קבוצת המיזם והאחיות הביעו חשש: סיכון גבוה ואמהות חדשות אינם מילים נרדפות ל-SOC נמוך או למהגרים שזקוקים לשירותים נוספים. האחיות נוכחו כיצד משפחות עם תפקוד גבוה לכאורה ואמהות עם מיעוט גורמי סיכון ברורים התמודדו עם החוויה המציפה של הפיכה להורים. חלקן התגברו על המצב אך חלקן היו זקוקות לתמיכה נוספת וייעוץ. אם התוכנית הייתה מכוונת רק לאמהות חדשות בסיכון גבוה, היה זה בבחינת התעלמות מקבוצה של משפחות שאולי היו כן מפיקות תועלת מהתוכנית. קבוצת המיזם גם חששה מהטלת סטיגמה על נשים ולהביא לירידה בשיעור המתגייסים למחקר אם נשים היו חשות שהשתתפות במחקר תסמן אותן כבעלות סיכוי גבוה להפוך לאם לא טובה.
בשלב מוקדם לפני סקירת ההיקף, קבוצת המיזם שקלה ליישם תוכנית התערבות מוקדמת מורשית שכן אם קיימת תוכנית כזו אין צורך לפתח חדשה. אך גם תוכנית קיימת היה צורך להתאים לגישה האוניברסאלית, לתרגם לאפיונים תרבותיים ולדאוג שתשמור על מסגרת נכונה של עלות-תועלת. כמה מחקרים שנערכו במדינות דומות לנורווגיה דיווחו על השפעות קטנות של ההתערבות ובחלק מהמקרים על אובדן תמיכה להמשך מעקב ועזרה.
היישום של תיאוריה סלוטוגנית סיפק מיקוד מחדש שעבר מנורמות פרדיגמאטיות נוכחיות של מדידות פתולוגיה ומעקב לזיהוי גורמים שיוצרים ושומרים על בריאות. מרבית הנשים בהיריון בנורווגיה הן בריאות ולכן אחת ממשימות המפתח צריכה להיות לעזור להם לשמור על מצב בריא ולתמוך ברווחתן. יישום מיקוד סלוטוגני נועד להגביר את ה-SOC האמהי, המסוגלות העצמית והמוטיבציה כדי לבצע באופן חיובי שינויים נדרשים שמשפיעים על חיי המשפחה ובריאותה.
יחסים ואמון הם אלמנטים מרכזיים בתוכניות התערבות מוקדמת ומושג ליבה של ה-CHS הנורווגי. מרבית ההתערבויות שאותרו בסקירה גייסו את האמהות לפני הלידה ובנו יחסים בשלב מוקדם. בנורווגיה רופאים ומיילדות ה-PHC הם כיום אנשי המקצוע היחידים מ-CHS שמצויים במגע עם נשים בהריון עד הלידה. תחומי האחריות שלהם לא השתנו בגלל התוכנית אך לאחיות היו חששות לגבי הפרשנות שתינתן לפגישות מצד האמהות במהלך הריונן. לשם פגישה עם האחות לפני הלידה חשוב שהאחות תבהיר את כוונותיה בביקור ולא תחרוג מהאחריות המקצועית שלה – טיפול רפואי קדם-לידתי רוטיני.
הנחה חשובה נוספת הייתה להשתמש בבית כמערך להעברת מידע. טווח רחב של בריאות ובעיות חברתיות יכול להיפתר במערך זה לפני ולאחר הלידה ולקדם סביבה חיובית של בריאות ורווחה. כאשר הסביבה משנה באופן חיובי את מבנה הכוח בין אנשי המקצוע ללקוח היא מאפשרת לאמהות להיות יותר בשליטה. האחיות תיארו כיצד היותן מבקרות הפכה אותן לצנועות יותר מבלי לאבד את מקצועיותן. ביקור בית מחזק את החיבור ומסייע ללמוד ולתמוך.
הנחיה חדשה ומתוקנת של ה-CHS הנורווגי מ-2017 תומכת בגידול בביקורי בית כמערך לקשר, אמון ותצפית:
על ה-CHS לשקול ביקורי בית כאפשרות משלימה המכוונת למשפחות עם צרכים נוספים. ביקור הבית יכול לשפר ידע ואמון, בנוסף לבחינת כישורים ואינטראקציה עם הילד, האחים/אחיות וההורים בסביבתם הטבעית.
כדי לעמוד בדרישה הגוברת לשירות ובשינוי הדמוגרפי המהיר יש צורך לפגוש את משתמשי ה-CHS בתנאים שלהם, להגדיר את צורכיהם, לחזק ולעזור להם באופן אישי. פירושו של דבר להתאים את השירות ולעבוד באופן הדוק ובשיתוף פעולה עם האמהות. הביקור הסטטוטורי ב-CHS ימשיך אך עבור האמהות החדשות הקשר ל-PHN  יחל לפני הלידה והן תקבלנה מעקב צמוד יותר. במהלך תקופת הפיתוח קבוצת המיזם למדה כמה חשובים השתתפות המשתמש ואיסוף שיטתי של מידע. הקבוצה גם בנתה והתאימה תוכנית חדשה להקשר הנורווגי.
מגבלות וחוזקות:- קבוצות המיקוד עם האמהות וה- PHN סיפקו תובנות וחיזקו את מעורבות המשתמש בפיתוח התוכנית אך ייתכן והמשתתפים לא הביעו בכנות את מחשבותיהם, בעיקר אם אלה היו מנוגדות למחשבות של משתתפים אחרים. עם זאת, קבוצות מיקוד יכולות ליצור מידע מעמיק יותר ונרטיבים עשירים. לא הבחנו בכל אתגרים שפתיים, למרות שלא כל האמהות דיברו נורווגית שוטפת; הבדלי השפה ייתכן והגבילו את רמת ההשתתפות והמעורבות. המגשר ניסה להימנע מלהשפיע על תוצאת הראיונות בפעלו מתוך כוונה לתת בחירה למשתמשים כדי לפתח תוכנית שמותאמת טוב יותר לצורכיהם.
מסקנה
לא זיהינו כל מחקרים אחרים שמתארים פיתוח של התערבות מוקדמת שמיועדת לבריאות האם והילד באמצעות השתתפות המשתמש. קבלת החלטות, תיאוריית תוכנית והסיבה לשימוש באלמנטים ואסטרטגיות ספציפיים, כל אלה כמעט ולא מתוארים בספרות ולכן המאמר תורם לפער זה. כתוכנית עבודה המחקר הפורמטיבי סיפק מידע וכיוונים לאופן מסגור תוכנית ה-CHS. הוא אפשר לנו לחקור איסוף נתונים ממקורות שונים, מגשרים מזוהים ומכשולים בדמות אלמנטים חשובים בתוכנית, השתתפות המשתמשים ומבנים מזוהים. ראיונות וקבוצות מיקוד סיפקו תובנות על אתגרים, רפלקסיות, תרמו מידע רלבנטי למסגרת המוצעת והבטיחו את מעורבות המשתמש. סקירת ההיקף סיפקה הכוונה לאלמנטים חשובים, חוויות ותוצאות. פגישות חודשיות עם קבוצת המיזם אפשרו מעגלי משוב על נתונים ועל המידע שנאסף, ואלה הבטיחו מעורבות ופיתוח נוסף.
עם זאת, חשוב להדגיש את החשיבות של המשך פיתוח התוכנית. השלב הבא הוא יישום תוכנית חלוץ בסטובנר. השתתפות המשמשים תמשיך להתפתח בשלב זה וייעשו שינויים והתאמות וכול אלה יתועדו. יש צורך גם להעריך את התוכנית איכותנית וגם כמותנית. איכותנית באמצעות מיקוד במסוגלות העצמית ההורית ושביעות הרצון מהתוכנית ובשאלה אם היא הוסיפה ממד חיובי וחדש לתפקידים המקצועיים של ה- CHS וה- PHNs.

